**Akerselvallmenningen** er en allmenning med Akerselva og parkmessig opparbeidede bredder, som går nord–sør i Bjørvika, sør for sporområdene på Oslo sentralstasjon.

Beliggenhet
-----------

Allmenningen begynner i nord ved Trelastgata og sporområdene på Oslo sentralstasjon, krysser Dronning Eufemias gate og Operagata og ender i syd i Bjørvika. Nord for allmenningen løper elven gjennom en 400 meter lang kulvert. Vest for allmenningen nord for Dronning Eufemias gate ligger Nylandsveien og kontorbygget der blant andre Ernst & Young holder til, mot øst ligger bygningsrekken Barcode. Vest for allmenningen mellom Dronning Eufemias gate og Operagata kommer Deichmanske bibliotek. På vestre bredd syd for Operagata ligger Den Norske Opera & Ballett og den lille firkantede øya Snelda med bygningen Sukkerbiten, på østbredden Paulsenkaia, der det kommer boliger og det nye Munchmuseet lengst syd. 
Under ytterste del av allmenningen går Operatunnelen.

Utforming
---------

Kommunen etablerte i 2015 allmenningen nord for Operagata som et «parkmessig byrom av høy kvalitet som tydelig fremtrer som en del av grøntdraget langs Akerselva, som tilrettelegger for rekreasjon i tilknytning til vannet, for opphold i sammenheng med tilgrensende bebyggelse, samt for fotgjengertrafikk mellom Oslo S og Bjørvika. Planen sikrer en reetablering av Akerselva som et åpent elveløp på sjøvannivå sør for sporområdet på Oslo S». Denne delen av allmenningen er 4,5 dekar, mens hele vil bli 10,5 dekar. Bryggene på østre bredd er lagt til rette for opphold og at småbåter kan legge til. Det er laget et kunstig fossefall. SLA a/s designet allmenningen, Skanska var entreprenør og kontrakten for anlegget var 37 mill. kr. 
Byromsprogrammet for allmenningen legger opp til kajakk- og kanopadling, fisking og andre sportslige aktiviteter langs breddene.

Som del av allmenningen ble de fem skulpturene «Fellesskap» av Nico Widerberg, hver opp til 1500 kilo og to meter høye, satt opp på gatenivå i 2015. Skulpturene står på en 10 x 3 meter plate av larvikitt og er gitt av Coop Norge.

Den sydlige delen av allmenningen er planlagt ferdigstilt samtidig med Munchmuseet i 2019.

Akerselvallmenningen ble nominert til Oslo bys arkitekturpris i juni 2016.

Referanser
----------

1. ↑  *Underretning av politisk planvedtak – Akerselvallmenningen – nordre del.* Brev fra Plan- og bygningsetaten, Oslo kommune, 16. oktober 2015 Arkivert 24. juni 2016 hos Wayback Machine. (lest 12. januar 2016)
2. 1 2  *Her er årets kandidater til Oslo bys arkitekturpris*. byplanoslo.no, Plan- og bygningsetatens blogg, 6. juni 2016. Arkivert 16. juni 2016 hos Wayback Machine. Lest 12. juni 2016.
3. ↑  *Akerselvallmenningen bygges av Skanska*. Bjørvika Utviklings nettsted, 22. januar 2014. Arkivert 27. april 2016 hos Wayback Machine. (lest 12. januar 2016)
4. ↑  *Bjørvika har fått fem ruvende innbyggere*. osloby.no, 12. juni 2015. Arkivert 28. april 2016 hos Wayback Machine. (lest 12. januar 2016)
5. ↑  *Akerselvallmenningen bygges av Skanska* og *Om Munchmuseet*. Munchmuseets hjemmeside. Arkivert 2. februar 2016 hos Wayback Machine. (lest 12. januar 2016)

Galleri
-------

* Akerselvallmenningens østbredd med fossefall og oppholdsareal nord for Dronning Eufemias gate. Foto: Helge HøifødtAkerselvallmenningens østbredd med fossefall og oppholdsareal nord for Dronning Eufemias gate. Foto: Helge Høifødt
* Allmenningen sett nordover fra Operagata mot Dronning Eufemias gate. Nico Widerbergs skulpturgruppe Fellesskap til venstre. Foto: Helge HøifødtAllmenningen sett nordover fra Operagata mot Dronning Eufemias gate. Nico Widerbergs skulpturgruppe *Fellesskap* til venstre. Foto: Helge Høifødt
* Akerselvas utløp, 2011. Foto: Helge HøifødtAkerselvas utløp, 2011. Foto: Helge Høifødt
* Akerselvas utløp sett mot syd, 2011. Foto: Helge HøifødtAkerselvas utløp sett mot syd, 2011. Foto: Helge Høifødt

Eksterne lenker
---------------

* (en) Akerselvallmenningen, Oslo – kategori av bilder, video eller lyd på Commons Rediger på Wikidata
* Historiske bilder: Akerselvas utløp, 1925–30. Akerselvas ved Nylands verksted, 1937, fra oslobilder.no (lest 12. januar 2016)
* *Byrumsprogram Akerselva.* Bjørvika Infrastruktur A/S, 2005. Utarbeidet av Gehl Architects, København. 43 sider, pdf. (lest 12. januar 2016)